Koordinatės: 54°49′40″š. pl. 23°26′44″r. ilg.﻿ / ﻿54.827665°š. pl. 23.445584°r. ilg.﻿ / 54.827665; 23.445584

|  Višakio Rūdos Šaltinio koplyčia |
| --- |
|  |
| **Vyskupija** | Vilkaviškio |
| **Dekanatas** | Marijampolės |
| **Savivaldybė** | Kazlų Rūdos savivaldybė |
| **Gyvenvietė** | Višakio Rūda |
| **Adresas** | Šaltinėlio g. 30 |
| **Statybinė medžiaga** | medis |
| **Pastatyta** | XIX a. pab. |

**Višakio Rūdos Šaltinio koplyčia** – veikianti koplyčia Višakio Rūdoje, Kazlų Rūdos savivaldybėje, šalia šventu laikomo Višakio Rūdos šaltinėlio, miške. Pasiekiama iš kelio  **2602**  Kazlų Rūda–Višakio Rūda–Bliuviškiai , kaimo centre pasukus į Šaltinėlio gatvę pagal kelio rodykles. Koplyčia priklauso Višakio Rūdos Šv. vyskupo Stanislovo parapijai. Joje retsykiais vyksta pamaldos: per kasmetinius Šv. Baltramiejaus atlaidus aukojamos Šv. Mišios, taip pat būna gegužinės pamaldos. 

Viduje
Koplyčia stovi miške, kalnelio šlaite, priekiniu fasadu orientuota į žemiau esančią šventvietę su šaltinėliu ir koplytėle, kurie pasiekiami žemyn vedančiais mediniais laiptais. Koplyčia medinė, stačiakampio plano, piramidiniu stogu, rombiniu raštu išdailintomis durimis. Suręsta iš stambių pjautų rąstų. Įrengta: yra altorius, tautodailininkų sukurtos šventųjų skulptūros, paveikslai. Prie įėjimo durų pakabinta lenta su šaltinėlio aprašu ir parapijos istorija. Priešais koplyčią pastatytas kraštiečio kunigo Igno Plioraičio kryžius (2009 m.). Nuo kaimo pusės link koplyčios vedančiame Šaltinėlio take stovi keturios drožinėto medžio skulptūros: „Jėzus – gamtos valdovas", „Gyvenimo sankryža", „Jėzus prikelia iš numirusiųjų" ir „Piktųjų dvasių sutramdymas". Skulptūros sukurtos 2015 m. Višakio Rūdoje vykusio plenero metu. Už 200 m. paminkliniu akmeniu pažymėtos evangelikų liuteronų senosios kapinės (unik. kodas 22456).

Istorija
--------

Tarp miškų įsikūręs Višakio Rūdos kaimas nuo seno garsėja legendomis apipintu stebuklingu šaltinėliu. Pasakojama, kad prie jo buvo pasirodžiusi Švč. Mergelė Marija, o šiam įvykiui įamžinti buvo pastatyta koplyčia. Šaltinio koplyčia iškilo panaudojant dabartinės Višakio Rūdos bažnyčios vietoje buvusios senosios koplyčios rąstus. Statant bažnyčią ir nugriovus buvusią koplyčią, iš rąstų likučių ant kalniuko, prieš Višakio Rūdos šaltinėlį, pastatė koplyčią.

Sovietmečiu koplyčia buvo nukentėjusi nuo vandalų. 1979 m. „Lietuvos katalikų bažnyčios kronika (nr. 39) rašė:

> 
> *Miške prie Višakio Rūdos stovi sena koplytėlė su liaudies meistrų išdrožtomis statulomis. Koplytėlės apačia sruvena šaltinėlis. Pačioje koplytėlėje po menišku gaubtu stovėjo Mergelės Marijos su Kūdikėliu ant rankų statula. Šią vietą gerbė ir lankė plačios apylinkės žmonės, kartais atvykdavo net iš tolo paprašyti Marijos kokių nors malonių. 1979 m. gegužės 5 d. koplytėlė buvo išniekinta, Marijos statula sudaužyta, suolai išvartyti, gėlynai ištrypti.*
> 
> 
>

Galerija
--------

* Nuo koplyčios veda laiptai prie šaltinėlioNuo koplyčios veda laiptai prie šaltinėlio
* Kun. I. Plioraičio kryžius (2009)Kun. I. Plioraičio kryžius (2009)
* Kapinių akmuoKapinių akmuo

Šaltiniai
---------

|  |  |
| --- | --- |
|  | **Vikiteka: Višakio Rūdos Šaltinio koplyčia** – vaizdinė ir garsinė medžiaga  |

1. ↑  Višakio Rūdos Šv. vyskupo Stanislovo parapija Archyvuota kopija 2018-02-02 iš Wayback Machine projekto.
2. ↑  Višakio Rūdos kaimo bendruomenė baigė projektą
3. ↑  „Kapinės". Lietuvos Respublikos kultūros vertybių registras. Nuoroda tikrinta 2018-02-05.
4. ↑  *Lietuvos bažnyčios*, Lietuvių enciklopedijos leidykla, T. 2, p. 341. „Koplytėlės" (Bronius Kviklys)